ইউরোপে ইসলাম
ইউরোপে খ্রিস্টান ধর্মের পর ইসলাম হল দ্বিতীয় বৃহত্তম ধর্ম। যদিও পশ্চিম ইউরোপের বেশিরভাগ মুসলিম সম্প্রদায়গুলি সম্প্রতি গঠিত হয়েছে, বলকান, দক্ষিণ-পূর্ব ইউরোপ, ককেশাস, ক্রিমিয়া এবং ভোলগা অঞ্চলে বহু শতাব্দী প্রাচীন মুসলিম সমাজ রয়েছে। "মুসলিম ইউরোপ" শব্দটি মুসলিম-সংখ্যাগরিষ্ঠ বলকান (বসনিয়া ও হার্জেগোভিনা, আলবেনিয়া, কসোভো) এবং পূর্ব ইউরোপের বৃহত্তর মুসলিম সংখ্যালঘু (বুলগেরিয়া, উত্তর মেসিডোনিয়া, মন্টিনিগ্রো এবং রাশিয়ার কিছু প্রজাতন্ত্র) দেশগুলিকে নির্দেশ করার জন্য ব্যবহৃত হয়, যেগুলো দেশীয় শ্বেত ইউরোপীয় মুসলমানদের জনসংখ্যাকে গঠন করেছে, যদিও তাদের সংখ্যাগরিষ্ঠ ধর্মনিরপেক্ষ। অষ্টম থেকে দশম শতাব্দীতে উত্তর আফ্রিকার "মুরদের" বিস্তারের মাধ্যমে দক্ষিণ ইউরোপে ইসলাম প্রবেশ করে; বর্তমান স্পেন, পর্তুগাল, সিসিলি এবং মাল্টাতে বিভিন্ন শতাব্দী ধরে মুসলিম রাজনৈতিক সত্তা দৃঢ়ভাবে বিদ্যমান ছিল। এই অঞ্চলগুলিতে মুসলিম সম্প্রদায়কে খ্রিস্টান রাষ্ট্রগুলি ধর্মান্তরিত করে বা পঞ্চদশ শতাব্দীর শেষের দিকে বহিষ্কার করে (রিকনকোয়েস্টা দেখুন)। সপ্তম শতাব্দীতে পারস্যের মুসলিম বিজয়ের মাধ্যমে ককেশাসে ইসলাম প্রসারিত হয়। চতুর্দশ এবং পঞ্চদশ শতকে সার্বিয়ান সাম্রাজ্য, বুলগেরিয়ান সাম্রাজ্য এবং বাকি সমস্ত বাইজেন্টাইন সাম্রাজ্যের বাকি সব অংশ আক্রমণ ও জয় করে উসমানীয় সাম্রাজ্য দক্ষিণ-পূর্ব ইউরোপে প্রসারিত হয়। পরাজিত হওয়ার এবং শেষমেশ ১৯২২ সালে পতন ঘটার আগ পর্যন্ত কয়েক শতাব্দী ধরে উসমানীয় সাম্রাজ্য ধীরে ধীরে তার প্রায় সমস্ত ইউরোপীয় অঞ্চলগুলো হারাতে শুরু করে। বিভিন্ন মুসলিম সম্প্রদায়, যাদেরকে রুশরা "তাতার" বলে থাকে; তারা সহ ভোলগা বুলগেরীয়, কুমান-কিপচ্যাকস এবং পরবর্তীকালে গোল্ডেন হোর্ড এবং এর উত্তরসূরী খানাতগুলো ধর্মান্তরিত হওয়ার মাধ্যমে পূর্ব ইউরোপে ইসলামের প্রসার ঘটে। বিশ শতকের শেষভাগ এবং একবিংশ শতাব্দীর গোড়ার দিকে, বিপুল সংখ্যক মুসলমানকে পশ্চিম ইউরোপে অভিবাসিত করা হয়। ২০১০ সালের হিসাব অনুযায়ী, ইউরোপীয় ইউনিয়নের ১৯ মিলিয়ন (৩.৮%) সহ আনুমানিক ৪৪ মিলিয়ন মুসলমান ইউরোপে (৬%) বসবাস করছে। ২০৩০ সাল নাগাদ তাদের হার বৃদ্ধি পেয়ে ৮% হওয়ার সম্ভাবনা রয়েছে। তারা প্রায়শই সন্ত্রাসী হামলা, ডেনমার্কের কার্টুন বিষয়ক ঘটনাবলী, ইসলামি পোশাক নিয়ে বিতর্ক এবং মুসলিমদেরকে ইউরোপীয় সংস্কৃতির জন্য হুমকি হিসেবে দেখে এমন ডানপন্থী জনপ্রিয় দলগুলির চলমান সমর্থনের মতো ঘটনাগুলির জন্য তীব্র আলোচনা এবং রাজনৈতিক বিতর্কের বিষয় হয়ে থাকে। এই জাতীয় ঘটনাবলী ইসলামভীতি নিয়ে বিতর্ক, মুসলমানদের প্রতি মনোভাব এবং জনগণের অধিকারের বিষয়েও ক্রমবর্ধমান বিতর্ককে উজ্জীবিত করেছে।